REZOLUTË
PËR VLERËSIMIN E VEPRIMTARISË SË INSPEKTORATIT TË LARTË 
TË DEKLARIMIT DHE KONTROLLIT TË PASURIVE DHE KONFLIKTIT 
TË INTERESAVE PËR VITIN 2022

Kuvendi i Shqipërisë,
Duke besuar në objektivat dhe përpjekjet e vendit tonë për intensifikimin e luftës kundër korrupsionit, si kusht dhe detyrim thelbësor në kuadër të procesit të integrimit dhe anëtarësimit në Bashkimin Evropian;
Duke theksuar rëndësinë e koordinimit dhe forcimit të bashkëpunimit ndërmjet institucioneve përgjegjëse ligjzbatuese në vend dhe institucioneve të pavarura për rritjen e efikasitetit të hetimeve penale apo administrative, si dhe ndëshkimin e praktikave korruptive, me qëllim arritjen e rezultateve konkrete dhe të prekshme në parandalimin dhe luftën ndaj korrupsionit;
Duke vlerësuar gjetjet në raportin për Shqipërinë për vitin 2022 të Komisionit Evropian në lidhje me progresin e shënuar nga Inspektorati, si dhe mbështetjen e vazhdueshme nga partnerët ndërkombëtarë për përmbushjen e objektivave prioritarë të institucionit;
Duke inkurajuar e mbështetur Inspektoratin me forcimin e kapaciteteve administrative, teknike, financiare dhe të instrumenteve ligjore, me qëllim përmbushjen e misionit institucional për zbulimin e pasurimit korruptiv dhe praktikave të ngjashme me të në parandalimin e konfliktit të interesave për të gjitha kategoritë e zyrtarëve, subjekteve të ligjit dhe personave të lidhur, si dhe inkurajimin për denoncimin e tyre;
Vlerëson veprimtarinë e Inspektoratit të Lartë të Deklarimit dhe Kontrollit të Pasurive dhe Konfliktit të Interesave për vitin 2022, në drejtim të:
Progresit të shënuar në funksionimin tërësor institucional dhe, në veçanti, në përmbushjen e të gjitha rekomandimeve të lëna në rezolutën e Kuvendit “Për vlerësimin e veprimtarisë së Inspektoratit të Lartë të Deklarimit dhe Kontrollit të Pasurive dhe Konfliktit të Interesave për vitin 2021”;
Angazhimit në përputhje me rekomandimet e progresraportit të KE-së për përfundimin dhe vënien në funksionalitet të plotë të sistemit elektronik të interesave privatë, si dhe organizimin e disa sesioneve trajnuese për 310 autoritete përgjegjëse, duke adresuar kështu të gjitha kërkesat për asistencë të paraqitura nga subjektet deklaruese dhe përmbyllur procesin e deklarimit brenda datës 31 tetor 2022;
Përmbushjen në mënyrë të efektshme të rekomandimeve të lëna në raportin e vlerësimit të Grupit të Shteteve Kundër Korrupsionit të Këshillit të Evropës (GRECO) në raundin V, ku në raportin e parë të përputhshmërisë, Inspektorati i Lartë u vlerësua si institucioni që plotësoi në mënyrë të kënaqshme ose plotësisht të tria rekomandimet, të cilat kishin të bënin në mënyrë të drejtpërdrejtë dhe/ose të tërthortë me punën dhe veprimtarinë e tij;
Intensifikimin e bashkëpunimit të ndërsjellë ndaj luftës kundër korrupsionit, me qëllim shkëmbimin e informacionit ndërmjet palëve, siç janë edhe nënshkrimi i marrëveshjeve të bashkëpunimit të ndërsjella institucionale me SPAK-un në datën 30 mars 2022 dhe me ministrin e Drejtësisë në datën 6 qershor 2022;
Zbulimit të rasteve të fshehjeve të pasurisë, si dhe shkeljeve të ndryshme të ligjit për deklarimin e interesave privatë, duke administruar një numër total prej 3975 deklaratash e interesave privatë, duke kaluar në kontroll të plotë për verifikimin e vërtetësisë dhe të saktësisë së të dhënave që përmbahen në deklaratën e pasurisë dhe të interesave privatë 806 subjekte deklarues, duke ndëshkuar me masën administrative “gjobë” për rastet e refuzimeve për deklarim, rastet e mosdeklarimeve dhe rastet e konfliktit të interesit 128 zyrtarë, si dhe duke paraqitur pranë prokurorisë, Drejtorisë së Përgjithshme të Parandalimit të Pastrimit të Parave, Policisë së Shtetit dhe strukturave të hetimit tatimor 37 raste referimesh penale; 
Mbështetjes së procesit reformues të sistemit të drejtësisë, me fokus të veçantë forcimin e bashkëpunimit me organet e rivlerësimit dhe ONM-në nëpërmjet trajtimit me përparësi të 63 kërkesave të ardhura nga këto institucione, si dhe në zbatim të detyrimeve të përcaktuara në ligjin për organet e qeverisjes së sistemit të drejtësisë dhe ligjit për organizimin dhe funksionimin e Prokurorisë së Përgjithshme nga Inspektorati është ushtruar kontroll i plotë për 264 kandidatë në organet e ndryshme të sistemit të drejtësisë;
Administrimit dhe analizimit të 439 raportimeve të dërguara nga njësitë përgjegjëse të ngritura në zbatim të ligjit nr. 60/2016, “Për sinjalizimin dhe mbrojtjen e sinjalizuesve”, nga të cilat 178 i përkasin sektorit publik dhe 261 sektorit privat, si dhe përditësimit të të dhënave të regjistrave kombëtarë të këtyre njësive;
Monitorimit të kujdesshëm dhe të vazhdueshëm të zbatimit të ligjit nr. 60/2016, “Për sinjalizimin dhe mbrojtjen e sinjalizuesve”, në bashkëpunim intensiv me Komisionerin për të Drejtën e Informimit dhe Mbrojtjen e të Dhënave Personale, Departamentin e Administratës Publike dhe Drejtorinë e Përgjithshme të Tatimeve;
Regjistrimit dhe trajtimit në zbatim të kompetencave ligjore, si mekanizëm i jashtëm raportimi për sinjalizimin dhe kërkesat për mbrojtje nga hakmarrja të 13 rasteve sinjalizimi dhe 2 kërkesa për mbrojtje nga hakmarrja;
Nxitjen e bashkëpunimit ndërkombëtar, ku krahas vijimit të marrëdhënieve të ngushta dhe të frytshme me Delegacionin e Bashkimit Evropian, Këshillin e Evropës, Zyrën e OSBE-së, Agjencitë e Shteteve të Bashkuara të Amerikës, si USAID, u intensifikua komunikimi me zyrat homologe apo agjencitë antikorrupsion në rajon dhe më gjerë, ku vlen për të theksuar nënshkrimi i marrëveshjes së mirëkuptimit në shtator të vitit të shkuar me Agjencinë Kombëtare të Integritetit të Rumanisë;
Angazhimit të mëtejshëm për përmirësimin e kanaleve të raportimit të sinjalizimeve dhe mekanizmat e mbrojtjes për sinjalizuesit nëpërmjet përmbushjes së angazhimeve të marra në marrëveshjen e bashkëpunimit me Iniciativën Rajonale Antikorrupsion (RAI) të financuar nga BE-ja;
Ndjekjes së një politike të hapur me qytetarët e shoqërinë civile, si dhe forcimin e bashkëpunimit me medien investigative në veçanti, duke trajtuar me përparësi, korrektësi dhe brenda afateve ligjore kërkesat e publikut në lidhje me publikimin e deklaratave të interesave privatë.
Kuvendi kërkon që Inspektorati i Lartë i Deklarimit dhe Kontrollit të Pasurive dhe Konfliktit të Interesave për vitin 2023 të vazhdojë punën në këto drejtime:
Të garantojë funksionalitetin e plotë të Sistemit Elektronik të Deklarimit të Interesave Privatë, që kontribuon drejtpërsëdrejti në forcimin e besueshmërisë të institucionit, duke u angazhuar në rritjen e kapaciteteve të përfaqësuesve të autoriteteve përgjegjëse dhe në marrjen e masave të nevojshme ligjore dhe administrative për garantimin e qëndrueshmërisë dhe sigurisë së informacionit;
Të forcojë bashkëpunimin me institucionet vendëse dhe ndërkombëtare për të përmbushur të gjitha rekomandimet, të cilat do të hartohen në përfundim të takimeve dypalëshe për harmonizimin e legjislacionit të brendshëm me acquis communitaire, me fokus proceset e integrimit evropian;
Të intensifikojë bashkëpunimin ndërinstitucional në kuadër të luftës kundër korrupsionit dhe krimit ekonomik, si një element i domosdoshëm në drejtim të garantimit të sigurisë dhe efektivitetit të kontrolleve dhe hetimeve administrative;
[bookmark: _GoBack]Të intensifikojë trajnimet e stafit në drejtim të forcimit të kapaciteteve administrative dhe investiguese për të qenë kështu garant i paanshmërisë, transparencës dhe objektivitetit të institucionit;
Të angazhohet më tepër për të siguruar efektivitet në zbatimin e ligjit për sinjalizuesit, me qëllim inkurajimin e raportimit të praktikave korruptive si nga njësitë e sektorit publik, ashtu edhe nga njësitë e sektorit privat përmes trajnimit të rregullt dhe informimit të stafit të këtyre njësive, me fokus të veçantë strukturat e Policisë së Shtetit në përputhje me rekomandimet e lëna nga GRECO.
  
KRYETARE
Lindita Nikolla

Miratuar më datë 13.7.2023.


